Reisiger met goud van R7 miljoen betrapFoto verskaf deur die SAID Doeanebeamptes by die OR Tambo Internasionale Lughawe het glo ŉ Libanese passasier met 17 reghoekige goudstawe en drie sirkelvormige stawe betrap. “Die man was Sondag op pad na Doebai,” het Sandile Memela, woordvoerder van die Suid-Afrikaanse Inkomstediens, gesê. Volgens Memela het die man alleen gereis en wou hy die land verlaat sonder behoorlike dokumentasie. “Sy bagasie is geskandeer en ongewone beelde was sigbaar. Sy bagasie is daarna per hand deursoek en SAID-doeanebeamptes het beslag gelê op die goudstawe ter waarde van R7 033 600.” Die reisiger het glo vervalste fakture verskaf. “Hy is aan die polisie oorgegee, maar die SAID hou die goedere vir verdere ondersoek.”